Sak UU 01/2018:

**Anbefaler sterkt at all innlevering av obliger / prosjektoppgaver nå blir elektronisk**

**Bakgrunn:**

Studentene har bruk for å kunne skrive og tegne for hånd når de arbeider med obliger og liknende. Det ville bli et betydelig ekstra arbeid om innleveringene skulle skje f.eks. i LaTeX, et merarbeid som det ville komme lite læring ut av.

Av den grunn har vi gitt grønt lys for at obliger kan leveres i papirversjon, og vi har ordnet med innleveringshyller på ekspedisjonskontoret og returbokser etter at obliger er rettet.

Denne ordningen har fungert rimelig bra, men har klare svakheter. Flere ganger har studenter hevdet at de har levert obliger, uten at rettere har registrert dem. Det har blitt flere vanskelige saker ut av dette. Det er også flere studenter som ikke finner igjen obliger etter retting, og vi har mistanke om at noen "stjeler" andres obliger for å slippe billig unna arbeidet selv.

Vi har i 2017 fått ordninger som gjør det mye enklere å levere obliger elektronisk. Studentene kan lett skanne inn sine håndskrevne ark på kopimaskinen utenfor Entropia og få alt tilsendt til egen epostadresse. Herfra er det enkelt å sende obligen inn elektronisk til f.eks. Devilry (og senere Canvas).

Studenter som ikke oppholder seg på Blindern, kan avfotografere ark for ark med mobiltelefon, samle alle i ett dokument, og sende dem inn elektronisk. Også dette er en relativt enkel affære.

***FORSALG TIL VEDTAK:***

På grunn av ønsket om bedre dokumentasjon av innlevering og respons på obliger o.l., , anbefaler Utdanningsutvalget at alle emneansvarlige allerede fra semesterstart januar 2018, legger opp til elektronisk innlevering av obliger, og at det fra høsten 2018 ikke lenger er tillatt med papirinnleveringer. Det vil bli gitt veiledning i hvordan man kan omdanne papirversjon til elektronisk versjon, og det vil bli gitt veiledning i hvordan innlevering av den elektroniske versjonen kan skje i f.eks. Devilry.

Alle emneansvarlige for våren 2018 informeres raskest mulig om ordningen.